Document ID: 32006R0937

ΚΑΝΟΝΙΣΜΌΣ (ΕΚ) αριθ. 937/2006 ΤΗΣ ΕΠΙΤΡΟΠΉΣ
της 23ης Ιουνίου 2006
για το άνοιγμα και τη διαχείριση μιας κοινοτικής δασμολογικής ποσόστωσης γλουτένης αραβοσίτου καταγωγής Ηνωμένων Πολιτειών της Αμερικής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1784/2003 του Συμβουλίου, της 29ης Σεπτεμβρίου 2003, σχετικά με την κοινή οργάνωση της αγοράς σιτηρών (1), και ιδίως το άρθρο 12 παράγραφος 1,
Εκτιμώντας τα ακόλουθα:
(1)
Δυνάμει της συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και των Ηνωμένων Πολιτειών της Αμερικής κατά την έννοια του άρθρου XXIV παράγραφος 6 και του άρθρου XXVIII της γενικής συμφωνίας δασμών και εμπορίου (GATT) του 1994 (2), που εγκρίθηκε με την απόφαση 2006/333/ΕΚ του Συμβουλίου (3), η Κοινότητα έχει δεσμευθεί να ανοίγει για κάθε ημερολογιακό έτος μια δασμολογική ποσόστωση δασμού μειωμένου ως προς το κοινό εξωτερικό δασμολόγιο, ύψους 16 % επί της αξίας για τη γλουτένη αραβοσίτου, καταγωγής Ηνωμένων Πολιτειών της Αμερικής, του κωδικού ΣΟ ex 2303 10 11 της δασμολογικής και στατιστικής ονοματολογίας και του κοινού δασμολογίου.
(2)
Για να εξασφαλιστεί η ορθή διαχείριση της εν λόγω δασμολογικής ποσόστωσης, είναι σκόπιμο να προβλεφθεί η δυνατότητα των επιχειρήσεων να επωφελούνται αυτής σύμφωνα με τους κανόνες που προβλέπει ο κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (4), ώστε να μπορούν να τη χρησιμοποιούν κατά χρονολογική σειρά των ημερομηνιών αποδοχής των τελωνειακών διασαφήσεων.
(3)
Η καταγωγή των προϊόντων καθορίζεται σύμφωνα με τις διατάξεις που ισχύουν στην Κοινότητα. Για την εξακρίβωση της καταγωγής των προϊόντων, είναι σκόπιμο να συνεκτιμώνται τα μέτρα ελέγχου που έχουν θεσπιστεί από τις αρμόδιες αρχές των Ηνωμένων Πολιτειών της Αμερικής και να προβλεφθεί ότι κατά την εισαγωγή των προϊόντων ζητείται υποχρεωτικά, σύμφωνα με την κοινοτική νομοθεσία, η επίδειξη του πιστοποιητικού καταγωγής που έχουν εκδώσει οι εν λόγω αρμόδιες αρχές των ΗΠΑ.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στις εισαγωγές γλουτένης αραβοσίτου του κωδικού ΣΟ ex 2303 10 11 (υποδιαίρεση TARIC 10) καταγωγής Ηνωμένων Πολιτειών της Αμερικής επιβάλλεται δασμός 16 % επί της αξίας εντός του ορίου μιας δασμολογικής ποσόστωσης 10 000 τόνων καθαρού βάρους για κάθε ημερολογιακό έτος, αρχής γενομένης από το 2006.
Η διαχείριση της εν λόγω δασμολογικής ποσόστωσης γίνεται με αύξοντα αριθμό 09.0090.
Άρθρο 2
1. Η Επιτροπή διαχειρίζεται τη δασμολογική ποσόστωση του άρθρου 1 σύμφωνα με τις διατάξεις των άρθρων 308α έως 308γ του κανονισμού (ΕΟΚ) αριθ. 2454/93.
2. Προϋπόθεση για την εφαρμογή της δασμολογικής ποσόστωσης του άρθρου 1 είναι η επίδειξη πιστοποιητικού καταγωγής που έχουν εκδώσει οι αρμόδιες αρχές των Ηνωμένων Πολιτειών της Αμερικής σύμφωνα με τις διατάξεις των άρθρων 55 έως 65 του κανονισμού (ΕΟΚ) αριθ. 2454/93. Η καταγωγή των προϊόντων που καλύπτονται από την παρούσα συμφωνία καθορίζεται σύμφωνα με τους κανόνες που ισχύουν στην Κοινότητα.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Ιουνίου 2006.

Labels: 3
17
18